ผู้ติดเชื้อรายวันในพื้นที่กรุงเทพฯยังคงเพิ่มขึ้น พบคลัสเตอร์ใหม่เพิ่มขึ้นอย่างต่อเนื่องในหลายพื้นที่
นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า ตัวเลขผู้ติดเชื้อรายวันในกรุงเทพฯ วันนี้ 5,140 ราย ซึ่งเป็นผลมาจากการตรวจเชิงรุกด้วยวิธี antigen test kit และวิธี PCR โดยเฉลี่ยทุก 10 คนจะพบผู้ติดเชื้อ 1 คน ดังนั้นหากสงสัยว่าตนเองจะติดเชื้อ ให้แยกกักตัวเองออกจากครอบครัวและเข้ารับการตรวจโดยเร็วส่วนการรายงานพบคลัสเตอร์ใหม่วันนี้ สมุทรสาคร โรงงานผลิตกระป๋อง 16 ราย, บริษัทเฟอร์นิเจอร์ 14 ราย, โรงงานทอผ้า 9 ราย, จังหวัดชลบุรี บริษัทผลิตอาหาร 21 ราย, จังหวัดนนทบุรี บริษัทเสื้อผ้า 58 ราย, จังหวัดนครปฐม บริษัทเครื่องกีฬา 10 ราย, จังหวัดระยอง โรงงานอาหารทะเล 16 ราย, จังหวัดสุพรรณบุรี โรงงานน้ำแข็ง 17 ราย, จังหวัดประจวบคีรีขันธ์ โรงงานผลไม้กระป๋อง 14 ราย, จังหวัดตาก หอพักนักเรียน 13 ราย, จังหวัดจันทบุรี ค่ายตากสิน 19 ราย นพ.ทวีศิลป์ กล่าวว่า กระทรวงสาธารณสุข คาดการณ์ว่า หากไม่มีการล็อกดาวน์ ช่วงปลายเดือนสิงหาคม - ต้นเดือนกันยายน จะมีผู้ติดเชื้อ 60,000-70,000 ราย หากล็อกดาวน์มีประสิทธิภาพ ร้อยละ 20 จะเป็นสถานการณ์จริงที่เกิดขึ้นในปัจจุบัน คือยังมีผู้ติดเชื้อเพิ่มสูงขึ้น คาดว่าประมาณกลางเดือนกันยายน จะมีผู้ติดเชื้อประมาณ 40,000 - 45,000 ราย แต่หากมีการล็อกดาวที่มีประสิทธิภาพ ร้อยละ 25 นาน 2 เดือน และเร่งฉีดวัคซีนให้กับผู้สูงอายุและกลุ่มเป้าหมาย เชื่อว่าจำนวนผู้ติดเชื้อจะลดลงเหลือประมาณ 20,000 รายต่อวันส่วนการวิเคราะห์การเสียชีวิตและเจ็บป่วยของกลุ่มหญิงตั้งครรภ์ ตั้งแต่วันที่ 1 เมษายนถึง 11 สิงหาคม พบผู้ติดเชื้อตั้งครรภ์ 185 ราย คิดเป็นร้อยละ 0.02 ของผู้ติดเชื้อทั้งหมด มีผู้เสียชีวิต 29 คน ส่วนใหญ่เป็นคนไทยและยังไม่ได้รับวัคซีน ขณะที่ผู้เสียชีวิต ซึ่งเป็นผู้ประกอบอาชีพขนส่งสาธารณะ ข้อมูลระหว่างวันที่ 1 พฤษภาคมถึง 12 สิงหาคม พบผู้ติดเชื้อ 353 ราย คิดเป็นร้อยละ 0.05 ของผู้ติดเชื้อทั้งหมด มีผู้เสียชีวิต 104 คน คิดเป็นร้อยละ 1.5 4 ของผู้เสียชีวิต โดย 5 อันดับแรก ที่พบผู้ติดเชื้อ ได้แก่ พื้นที่ กทม.  สมุทรปราการ นนทบุรี ปทุมธานีและอุบลราชธานี ซึ่งพบว่า ผู้ที่ได้รับวัคซีนแล้วมีอัตราการเสียชีวิตน้อยกว่าผู้ที่ไม่ได้รับวัคซีน